Kate Winslets filmografi

Kate Winslets filmografi omfatter 36 spillefilmer og to kortfilmer (per juli 2017), i tillegg til hennes medvirkning i fjernsyn og teater.

Kate Winslet (født 1975) er en engelsk skuespillerinne som hadde sin spillefilmdebut i rollen som Juliet Hulme i dramafilmen Sorte engler (1994). I løpet av 1990-årene spilte hun blant andre Marianne Dashwood i Fornuft og følelser (1995), Sue Bridehead i Jude (1996), Ofelia i Hamlet (1996), Rose DeWitt Bukater i Titanic (1997) og Ruth Barron i Holy Smoke (1999). Hun vant en Screen Actors Guild Award og en BAFTA-pris for rolleskildringen i Fornuft og følelser, og ble nominert til Golden Globe og Oscar for beste kvinnelige hovedrolle for rolletolkningen i Titanic. Det var dessuten sistnevnte som ga henne en internasjonal kjendisstatus.

På 2000-tallet spilte hun i filmer som Quills (2000), Enigma (2001), Iris (2001), Evig solskinn i et plettfritt sinn (2004), Finding Neverland (2004), Romance & Cigarettes (2005), Som små barn (2006), Nedenom og hjem igjen (2006), The Holiday (2006), The Reader (2008) og Revolutionary Road (2008). Winslet ble Oscar-nominert for rolletolkningene sine i Iris, Evig solskinn i et plettfritt sinn, Som små barn og The Reader, og vant statuetten for sistnevnte. Under den 66. Golden Globe-utdelingen ble hun i tillegg den tredje skuespillerinnen i filmhistorien til å vinne en pris for beste kvinnelige hovedrolle og beste kvinnelige birolle på samme kveld; hun vant for både The Reader (beste birolle) og Revolutionary Road (beste hovedrolle).

I 2011 spilte hun i dramafilmen Contagion og komedien Blodig alvor – Carnage. Hun ble nominert til en ny Golden Globe i 2013 for rolletolkningen i dramafilmen Sensommerdager. I 2014 og 2015 spilte hun skurken Jeanine Mathews i eventyrfilmene Divergent og Insurgent. Hun spilte Myrtle «Tilly» Dunnage i The Dressmaker (2015), Joanna Hoffman i Steve Jobs (2015) og Irene i Triple 9 (2016). Hun har også en av hovedrollene i den kommende komedien Collateral Beauty (2016)

Kate Winslet var i tillegg gjestende vert for humorprogrammet Saturday Night Live i 2004, og hatt en gjesterolle i komedieserien Extras (2005) som seg selv. Hun vant flere bransjepriser da hun spilte en alenemor midt i depresjonstiden i miniserien Mildred Pierce (2011). Hun har i tillegg spilt inn flere lydbøker, blant annet Roald Dahls Mathilda og Émile Zolas Thérèse Raquin, og sunget sangen «What If» i forbindelse med animasjonsfilmen Charles Dickens' En julefortelling (2001). Winslet har ellers medvirket i sju teateroppsetninger, to dokumentarfilmer, og hatt stemmerolle i et videospill.

Filmer

Fjernsyn

Stemmebidrag

Teater

Se også 
 Liste over utmerkelser og prisnominasjoner tildelt Kate Winslet

Referanser

Eksterne lenker 
 
 

Winslet
Kate Winslet